ועדת הפנים ואיכות הסביבה, כנסת 16, פרוטוקול מספר 552, 2005-12-20 09:30

גאלב מג'אדלה: בוקר טוב לכולם.

גאלב מג'אדלה: אני מתכבד לפתוח את ישיבת ועדת הפנים ואיכות הסביבה של הכנסת.

גאלב מג'אדלה: התבקשנו לדון בבקשה של משרד הפנים ומעלה החמישה על ביטול אכרזה של שטחים המהווים חלק מגן לאומי אשקלון לפי תוכנית מס' 133/101/02/4.

גאלב מג'אדלה: קיבלנו את הפניה של שר הפנים אופיר פז פינס לגבי ביטול האכרזה על השטחים המהווים חלק מגן לאומי אשקלון לפי התוכנית שהקראתי עכשיו.

גאלב מג'אדלה: אנחנו רוצים לשמוע את הנוגעים בדבר, מי רוצה להתחיל, משרד הפנים, מינהל התכנון, בבקשה.

נטלי אוסטרובסקי: התוכנית הזאת שמופיעה פה על השולחן מדברת על גריעה של בערך 91 דונם בתנאי שיוסיפו עוד כאלף דונם לגן הלאומי.

נטלי אוסטרובסקי: כשהתוכנית הייתה בדיון בוועדת הפנים של הכנסת החליטו שעד שהתוכנית להוספת השטח של הגן הלאומי היא בחזקת תוכנית ואין הפקדה, אי אפשר לדון בגריעה.

נטלי אוסטרובסקי: נעשתה תוכנית לשאר השטח שמדברת מצד אחד על גריעה בחלק קטן בעוד 91 דונם ועל תוספת של אלף דונם והתוכנית כבר הופקדה ב-20.9.2005.

נטלי אוסטרובסקי: לכן לפי התנאי אנחנו מביאים את התוכנית שוב, תוכנית 133 לוועדה המכובדת הזאת ומבקשים לאשר גריעה של 91 דונם בתמורת ההרחבה של כאלף דונם בדרום אשקלון.

נטלי אוסטרובסקי: אנחנו צריכים את השטח לבניה למגורים ועיריית אשקלון מאוד מבקשת לאשר את זה כי כל התוכניות שיש להם עכשיו תקועות ומחכות להחלטת הוועדה.

גאלב מג'אדלה: 91 דונם נקודה 222 מטר.

גאלב מג'אדלה: יש למישהו מה לומר?

ענת יציב: בעצם התוכנית שמובאת היום היא חלק קטן מהגריעה מהגן הלאומי המוכרז.

ענת יציב: לפני כשבע שנים ועדה מחוזית ביקשה מעיריית אשקלון ומרשות הגנים לשעבר - - -

גאלב מג'אדלה: איזה ועדה מחוזית זאת?

ענת יציב: ועדה מחוזית דרום.

ענת יציב: ביקשה להכין תוכנית משותפת כאשר גורעים שטחים שהם צמודי דופן לבינוי של אשקלון והרחבה של הגן הלאומי לשטחים מאוד ערכיים, שטחי חולות, בדרום הגן הלאומי המוכרז.

ענת יציב: התוכנית הזאת היא תוכנית משותפת שלנו ושל העירייה.

ענת יציב: לקח באמת הרבה זמן להגיע להפקדה.

ענת יציב: אבל בעצם הקטע הזה שמגיע היום הוא קטע מאוד קטן מהגריעה שאמורה להגיע לכאן באחת הישיבות הקרובות ואז ידובר על שאר הגריעות שהם 652 דונם מתחום הגן הלאומי המוכרז.

גאלב מג'אדלה: אדריכל של עיריית אשקלון נמצא?

גאלב מג'אדלה: כבודו רוצה לומר משהו?

שלמה נער: יש כאן פרוייקט משותף של העירייה ורשות הגנים.

שלמה נער: בגלל שהיו בעיות מצד אחד של תוכניות שונות שסתרו אחת את השניה ונוצרו מצבים בשטח של אזורים בנויים בתחום ההכרזה ומצד שני רשות הגנים רצתה להגדיל את השטח של הפארק.

שלמה נער: הגענו להבנות והתוכנית הזאת משקפת את כל ההבנות שלנו.

שלמה נער: בתוך התוכנית הזאת יש קטע אחד שהוא חשוב לנו במיוחד, זה הקטע של 133 שהצגת אותו קודם.

שלמה נער: התוכנית הזאת בין השאר הייתה כאחד מהפתרונות שאנחנו העלינו והיא עומדת כנגד פתרונות להתנתקות שהייתה שם.

שלמה נער: הרבה אנשים מתעניינים בזה.

שלמה נער: אנחנו לא יכולים לקבל את התוכנית הזאת עד שהגריעה הזאת תאושר מתוך הפארק.

שלמה נער: מילאנו את כל התנאים שקשורים לתוכנית, תוכנית 133 עברה את כל התנאים.

שלמה נער: זו הייתה הסכמה של כל הגורמים שהיא תאושר ותיגרע משטח הפארק ברגע שתוכנית הפארק תופקד.

שלמה נער: אנחנו הפקדנו את תוכנית הפארק כמו שנאמר ב-20.9, כל הניירות נמצאים וכרגע אנחנו נמצאים כאן במעמד שצריך לאשר את הגריעה הזאת של ה-91 דונם מתוך התוכנית על מנת שאפשר יהיה להביא לאישור התוכנית של 133.

גאלב מג'אדלה: תודה רבה.

גאלב מג'אדלה: המשרד לאיכות הסביבה מיוצג?

גאלב מג'אדלה: מה אומרת כבודה?

לירון דין: אנחנו תומכים בתוכנית.

גאלב מג'אדלה: יש כאן גופים נוספים שנמצאים, בבקשה מושון.

מושון גבאי: מה שמונח פה זו באמת תוכנית מוסכמת, יש כאן הסכמה של כל הגורמים ופה הייתה עבודה של שנים בלהגיע להסכמות האלה.

מושון גבאי: אדוני היושב ראש, אני זוכר גם בדיון הקודם שהיה על גריעה במקום אחר, אנחנו לא אוהבים לגרוע משמורות הטבע ומהגן הלאומי, לא אוהבים, כי עד שאנחנו מכריזים על שמורת טבע וגן לאומי לוקח לנו שנים, שנים של תהליכים.

גאלב מג'אדלה: אנחנו לא מבקשים התנצלות למה אתה לא מסכים.

גאלב מג'אדלה: אבל דבר שצריך לעשות אנחנו מצפים מכם שתעשו לטובת החברה הישראלית, לא סתם להתעקש.

מושון גבאי: אבל הנקודה החשובה כאן היא לקשור את הדברים ביחד כי אנחנו הרבה פעמים גרענו, היינו הפריירים, נתנו את השטח, אבל לא קיבלנו את השטח בחזרה.

מושון גבאי: פה אני מאוד מקווה, יש פה אולי אלף דונם וזה חשוב מאוד לגן הלאומי הזה אבל אני מקווה שבמהרה בימינו גם נוכל להסיר את שאר הגריעות.

גאלב מג'אדלה: עד עכשיו התלבטתי, עכשיו שכנעת אותי, תודה רבה.

גאלב מג'אדלה: התוכנית הזאת, אתם מבקשים לגרוע בדיוק כפי שכתוב במכתב הפנייה אלינו, אין תוספת כלשהיא?

ענת יציב: אם אפשר היה להחליט עכשיו שמסכימים לכלל הגריעה, אז התוכנית הזאת תצטרך להגיע לכאן שוב כי בתום תקופת ההפקדה התוכנית של כל הגריעה צריכה להגיע לכאן שוב לאישור הוועדה.

גאלב מג'אדלה: זה בלתי אפשרי.

עידו בן יצחק: אנחנו כרגע לא יכולים לאשר מעבר למה שביקש שר הפנים.

גאלב מג'אדלה: אנחנו נפעל במסגרת הסמכות שלנו.

עידו בן יצחק: אני רק רוצה לשאול שאלה שהיא לכאורה לא קשורה אבל תיכף אסביר למה היא כן קשורה.

עידו בן יצחק: לפני כמה חודשים דנו בגריעה מהשטח בחניתה בתמורה להבטחה של כבודם להרחבת השמורה.

עידו בן יצחק: האם נעשה משהו בכיוון הזה?

ענת יציב: התוכנית של חניתה צריכה לקבל מתן תוקף ואז אפשר יהיה לקדם את השטח הנוסף, החלק הצפוני שם שנוסף לשמורה על האכרזה.

עידו בן יצחק: פשוט רציתי לוודא שאנחנו פועלים בצורה הדדית, שגם כשעושים הפוך זה עובד.

יחזקאל לביא: היה שם תהליך בעייתי של התנגדויות של החבר'ה הבדואים.

מושון גבאי: אנחנו פתרנו את כל הבעיות.

גאלב מג'אדלה: איפה זה היה?

גאלב מג'אדלה: בחניתה?

גאלב מג'אדלה: אבל לא ידענו על ההתנגדויות האלה.

מושון גבאי: זה דברים מקומיים וטיפלנו בהם.

גאלב מג'אדלה: מה זה דברים מקומיים?

מושון גבאי: מרעה וכל מיני דברים שפתרנו, הם מסכימים והכל מוסכם, אחרת הם היו כותבים מכתבים לכל העולם.

גאלב מג'אדלה: זה צריך לבוא אלינו עכשיו פעם נוספת?

מושון גבאי: הדיון הזה כבר נגמר.

גאלב מג'אדלה: אני הולך לוודא אם זה בסדר, כי הם יודעים לכתוב מכתבים רק הם לא כותבים, זו הבעיה.

מושון גבאי: הם יודעים לכתוב, תאמין לי.

יחזקאל לביא: אבל יש להם ראש מועצה אזורי שדואג להם יפה מאוד.

מושון גבאי: יש להם ראש מועצה שמטפל בהם מצוין, יהודה שביט.

גאלב מג'אדלה: גברת אוסטרובסקי, אנחנו מקבלים את בקשת שר הפנים ומועצת העיר אשקלון, מאשרים את הבקשה ככתבה וכלשונה ומאחלים לכם הצלחה בהמשך הדרך.

גאלב מג'אדלה: תודה רבה, הישיבה נעולה.